Jucătoarea română de tenis Sorana Cîrstea s-a oprit în optimile de finală ale turneului WTA 1.000 de la Miami (SUA), fiind învinsă în două seturi, 6-3, 6-2, de americanca Danielle Collins, într-o partidă disputată luni.
Cîrstea (33 ani, 24 WTA), cap de serie numărul 19, s-a înclinat după o oră şi 29 de minute de joc. Ea a primit un cec în valoare de 101.000 dolari şi 120 de puncte WTA pentru accederea în această fază a competiţiei.
La final, într-un interviu pentru DigiSport, Sorana Cîrstea a comentat evoluția sa.
"A fost un meci complicat, nu pot să spun că am jucat prost, dar nu am făcut suficient. A fost un turneu bun. Astăzi, ea a jucat foarte bine, mult peste ce joacă în mod normal.
După primul set, am simțit că a fost mult mai agresivă, am avut o mică șansă și în setul doi... Trebuia să-mi asum mai multe riscuri", a spus Sorana, conform sursei citate.
"Voi merge câteva zile acasă, la București, abia aștept să-mi văd familia. Apoi, după o săptămână, mă voi întâlni cu noul meu antrenor Albert Costa la Barcelona. Cred că va urma turneul de la Stuttgart, înainte de Madrid", a mai declarat Sorana Cîrstea.